قريبتي معايا في الكلية و شفتها واقفة مع واحد صاحبي في نفس الكلية وقفة مش تمام ، هي عملت نفسها مشافتنيش رغم إن عينينا جت في بعض و هو إداني ضهره رغم إنه شافني من بعيد و أنا شفته ، مش عارف أعمل إيه ولا معملش حاجة ؟ ساعدني بالله عليك
إياك تتهور بس ..  واتمنى أنك تكون دلوقتي بتقرا كلامي وأنت أهدأ ..  دلوقتي عندنا محورين أساسيين للمشكلة دي :  1- ليه قريبتك عملت كده؟ ، زي ما باين من سؤالك أنه الأصل فيها أنها محترمة ..  فهي عملت كده لسبب ، فحسب درجة القرابة بينكم مفروض تنبه حد من بيتها أنها محتاجة احتواء وحنان واهتمام عاطفي بيها ..  بدون ما تجيب سيرة المشكلة ..  ولو في حد من أهلها عاقل جدًا ، جدًا ، جدًا (شايف كام جدًا) ، ممكن تحكي له ... غير كده فغالب القصص دي بتنتهي بتعامل خاطئ مع البنت يخليها تكره أهلها أكتر. 2- صاحبك .. دا بقى ممكن تقعد معاه عادي خالص ، تقول له أنا شفت الموضوع والقصة كاملة ، وأنا مش هنا عشان أتعارك معاك ، أنا هنا عشان نتفاهم ، إنت عارف أن دا غلط مش كده؟ ، فيقولك : آه . .فتقول له : اشرح لي طيب ، احكي لي ..  ودردش معاه في القصة والمسألة وعلاقتهم ببعض عاملة إزاي ، ولو هو مناسب لها ممكن تقول له : أنا أقدر أساعدك نخلي الموضوع في السكة الصح والحلال ، بس وقّف أي تصرفات من دي دلوقتي ، لغاية ما تبقى جاهز وأنا هأكلمك..  ولو مش مناسب لها أو الموضوع مجرد تسلية ، اطلب منه بشكل واضح أنه ما يعملش كده تاني مراعاة للصحوبية والزمالة بينكم .. وهكذا..